कोलकाता: भारतीय जनता पार्टी (भाजपा) की पश्चिम बंगाल इकाई की एक वरिष्ठ महिला नेता ने शनिवार को कहा कि वे लोग जो राज्य में पार्टी की निर्धारित ‘रथ यात्रा‘ को रोकने की कोशिश कर रहे हैं, वे ‘रथ के पहियों के नीचे कुचल जाएंगे.’ राज्य की महिला मोर्चा अध्यक्ष लॉकेट चटर्जी ने भी कहा कि यह ‘यात्रा‘ राज्य में लोकतंत्र बहाली के मकसद से आयोजित की जा रही है. वह मालदा जिले में संवाददाताओं से बातचीत कर रहीं थीं. गौरतलब है कि भाजपा अध्यक्ष अमित शाह इन तीन ‘रथ यात्राओं’ की शुरूआत करेंगे. राज्य की सभी 42 लोकसभा सीटों को समेटने वाली ये यात्राएं पांच, सात और नौ दिसम्बर को होंगी. यात्रा के समाप्ति पर पार्टी कोलकाता में एक व्यापक रैली आयोजित करेगी जिसके प्रधानमंत्री नरेंद्र मोदी के संबोधित करने की संभावना है.